(1866) Hij schreef gesproocken te hebben metten heere van Rhony , die hem nopende t ’ remboursement geantwoort hadde als den Coning , ende mede hoipe totte continuatie vande oirlogen hadde gegeven ende verclaert , dat in den staet voor dit jaer beraemt waren 5 milion cronen totte costen vande oirlogen , uyte welcke de Staten ende anderen remboursement souden genieten bij maken van pays , maer dat den heere van Villeroy geveinsder vande oirlogen sprack ende van t ’ remboursement als de anderen , ende dat d ’ auctoriteit vanden Paus daer in thof groot was .Dat daerentusschen den Ambassadeur Thassis seer hardt aenhielt , ten einde den Coning den pays soude willen maken ende Savoyen ruymen om sijn meester geen umbrage te geven om mede de oirlogen te maken , dewijle hij sijns susters kinderen niet en const verlaten .Item dat Aldebrandino ende de Savoyse gesanten seer aendrongen om tot een eyntelijck verdrach van vrede te commen ende presenteerden Salussen te restitueren , maer doen den agent dit schreef en dachte hij niet dat den pays al geconcludeert soude wesen , eer sijn meesters sijn brieven souden ontfangen , so onseecker ist uyte uyterlijcke actien van heeren yet te oirdelen .